b"\n_START_ARTICLE_\nSplitboard\n_START_PARAGRAPH_\nEl splitboard, tamb\xc3\xa9 anomenat planxa de surf de neu de travessa, \xc3\xa9s una planxa de surf de neu tallada per la meitat en sentit longitudinal, de \xc2\xabnose\xc2\xbb (nas) a la \xc2\xabtail\xc2\xbb (cua). Aquestes dues meitats es transformen en esqu\xc3\xads, els quals permeten als practicants progressar en incorporar-hi unes pells de foca i ascendir sobre la neu, de la mateixa forma que els esqu\xc3\xads de muntanya o de travessa. A l'hora del descens, s'uneixen les dues meitats i el splitboard es transforma en una planxa de surf de neu._NEWLINE_El splitboarding va n\xc3\xa9ixer a mitjans de la d\xc3\xa8cada de 1990 i \xc3\xa9s un esport en fase de creixement. El concepte neix de la necessitat d'utilitzar la mateixa planxa de surf de neu per a realitzar l'ascens, sense haver de carregar la planxa a l'esquena. Per tant, amb un splitboard s'aconsegueix que qualsevol practicant pugui entrar en el m\xc3\xb3n de les modalitats de travessa com l'esqu\xc3\xad de muntanya o el telemarc."